google/wiki40b huggingface dataset:
Kopåsbatteriet

Kopåsbatteriet er et nedlagt kanonbatteri under Oscarsborg festning. Det er lokalisert på høydedraget Kopås i Drøbak. Batteriet ble opprinnelig bygget i årene 1898–1900 for beskytning av Drøbaksundet. Batteriet spilte en viktig rolle i forsøket på å slå tilbake den tyske invasjonen via Oslofjorden den 9. april 1940. I 1974 ble batteriet tatt ut av mobiliseringsoppsetningene. I dag er det vernet.
Det opprinnelige batteriet bestod av tre 15 cm Armstrongkanoner, som hadde standplasser der hvor de tre øverste plassene i batteriet finnes i dag. Disse kanonene ble bemannet klokken 0007 natten til 9. april og deltok i beskytningen av «Blücher» og «Lützow» med ca. 22-23 skudd. Kanonene ble beholdt av tyskerne fram til 1944, da de ble sendt ut av landet. Tyskerne sprengte ut en fjerde standplass, men de fire erstatningskanonene var ennå ikke levert da krigen sluttet.
Først i 1952 ble Kopåsbatteriet igjen utstyrt med skyts. Denne gangen med fire 10,5 cm SKC/32 L-kanoner, som ble flyttet fra Blåmannen luftvernbatteri i Bergen. To av kanonene ble montert i MPLC/30 kasematt, de to øvrige i brønner. De to brønnmonterte kanonene ble fjernet fra anlegget i 1998, mens de to øvrige fortsatt er montert.
I tillegg til de fire standplassene, består anlegget av blant annet ammunisjons- og dekningsrom, samt skjoldoverdekt, «provisorisk» kommandoplass fra 1915.

Kilder

Verneplan Oscarsborg festning - 1001 - Kopås-batteriet Forsvarsbygg nasjonale festningsverk
Reklamefilm

Historikk

Den første reklamefilm på TV ble sendt kl. 14.49 1. juli 1941 i USA da Bulova, en klokkeprodusent, betalte USD 9 for en 20 sekunders reklamefilm sendt i forkant av en baseballkamp mellom Brooklyn Dodgers og Philadelphia Phillies. Under Superbowl 2007 var prisen for å få vist en 30 sekunders reklamefilm nådd opp i rekordhøye USD 2,7 mill, i 2008 var prisen nesten USD 3 mill.
Reklamefilm på TV kom til Norge med TV3 i januar 1988, og TVNorge 5. desember 1988. TV2, som i dag er den største reklamefinansierte kanalen, startet sine sendinger i 1992.

Lover og regler

I de fleste land, også Norge, finnes det lover som regulerer bruken av reklamefilm. Mye av dette er generelle lover som gjelder for reklame i alle medier, for eksempel angående reklame rettet mot barn, reklame for tobakk, alkohol osv. Den enkelte reklamekanal, kino eller TV-stasjon kan også ha egne regler som kan påvirke utformingen av en film eller tidspunktet for når den kan sendes. Dette kan gjelde både lyd- og billedsiden.
Politisk TV-reklame er forbudt i Norge, men lovlig i en rekke land, f.eks. USA.

Produksjon

Idéer og konsepter til reklamefilmer blir gjerne utviklet av reklamebyråer sammen med øvrige reklametiltak for en virksomhet: radioreklame, annonser, brosjyrer, boards, osv. Selve produksjonen blir utført av et selskap som er spesialisert på produksjon av reklamefilm med en produsent som hovedansvarlig. Selskapene har i mange tilfeller kontakt med fiksjonsfilmregissører som påtar seg regi også av reklamefilm. De forberedende arbeidene er omfattende og mange forskjellige spesialister er involvert. En del er med gjennom hele produksjonen. I tillegg kreves det en full stab av produksjonsfolk under selve opptakene. Lyd, lys, kamera, manus, kulisser/dekorasjon/opptakssted, kostyme, sminke/hår, effekter, etterarbeid, musikk (komposisjon/innspilling/opptak/pålegg) er blant de vanligste. Reklamefilmer er derfor relativt kostbare å produsere, og internasjonale markedsførere produserer ofte film som kan brukes over landegrenser, f.eks pan-skandinaviske eller pan-europeiske filmer.

Konkurranser og priser

Gullblyanten er den viktigste, norske konkurransen for reklame og reklamefilm. Gullblyanten omfatter alle former for reklame samt samfunnsinformasjon, og arbeidene vurderes av fagjuryer. Konkurransen arrangeres hvert år i mars. 
Gullfisken er en publikumspris for god reklamefilm vist på kommersielle TV-kanaler i Norge. Den deles ut i januar/februar etter en avstemning blant TV-seere. 
De mest prestisjefylte, internasjonale prisene for gode reklamefilmer deles ut under Cannes Lions International Advertising Festival, også kalt Reklamefilmfestivalen i Cannes. Denne årlige festivalen arrangeres oftest 3. uke i juni. I 2007 ble festivalen avholdt for 54. gang.
Saint-Gaudens

Tour de France

Saint-Gaudens har flere ganger vært start- eller målby for etapper i sykkelrittet Tour de France. I 1950 var byen målby for 11. etappe og startby for 12. etappe. I 1955 var den målby for 17. etappe og startby for 18. etappe. I 1957 var den igjen målby for 17. etappe og startby for 18. etappe, mens den i 1959 var målby for 11. etappe og startby for 12. etappe. I 1962 var Saint-Gaudens målby for 12. etappe, mes starten neste dag gikk fra Luchon. I 1970 var den målby for 17. etappe og startby for 18. etappe, i 1976 målby for 13. etappe og startby for 14. etappe, og i 1981 startby for 6. etappe. I 1991 var Saint-Gaudens startby for 14. etappe og i 1999 mål- og startby for henholdsvis 14. etappe og 15. etappe. Ti år senere, i 2009, var byen igjen startby for 9. etappe.
Wentzel-hytta

Wentzel-hytta, også kjent som Varåsstuen eller Vardåsstuen, er en hytte på Vardåsen i Asker. Den ligger i furuskog på 314 moh, om lag 550 meter sørøst for toppen av Vardåsen. Hytta har utsikt mot nord, øst og sør. Den øvre enden av skitrekket til Vardåsen skisenter ligger rett nedenfor hytta.
Wentzel-hytta ble bygget av ekteparet maleren Gustav Wentzel og forfatteren Kitty Wentzel i 1896. Tomten til hytta ble skilt ut fra eiendommer som fra gammelt av tilhørte gårdene Vinnulstad og Hauger. Ifølge deres sønn Bjørn Wentzel besto hytta bare av en stor stue med innebygget seng, langbord, en peis og en gammel vedovn. Fra stuen var det trapp opp til en åpen gang inn til hemsen, hvor det var to flatsenger under skråtaket. 
Hytta ble i flere år flittig benyttet av familien og deres kunstnervenner, blant andre Olaf Gulbransson, Peter Rosenkrantz Johnsen, Erik Lie, Waldemar Theodor Dons. Noe senere lånte Gøsta af Geijerstam og hans kone Astri Smith hytta et halvt års tid. Hytta ble imidlertid utsatt for hærverk av en slik art at familien Wentzel etter hvert ikke ville beholde den, og til sist solgte den for kr. 2000. 
Siden 1965 har hytta vært eid av Asker kommune. Frem til 2014 ble den brukt av ulike speiderlag, men forfalt med tiden kraftig på grunn av manglende vedlikehold. Sommeren 2015 ble hytta totalrenovert av kommunen, og tomten ryddet. Det var først meningen at den renoverte hytta skulle være til bruk for skolene i nærmiljøet, i tillegg til speidergruppene i Asker. Den ble imidlertid lite brukt. 
I februar 2017 ble det bestemt at hytta skal driftes av DNT Oslo og Omegn og Asker Turlag ut 2020, som del av kommunens partnerskapsavtale for folkehelse. Hva dette innebærer i praksis er uklart. Så langt (desember 2018) er det ikke publisert noe informasjon om dette, verken hos kommunen eller hos DNT.
Kritt-paleogen-utryddelsen

Kritt-paleogen-utryddelsen, som fant sted for ca. 65,5 millioner år siden, var en omfattende masseutryddelse av dyr og planter i løpet av et geologisk kort tidsrom. Mest kjent er er denne hendelsen for utryddelsen av dinosaurene, som la veien åpen for moderne fauna dominert av pattedyr. Fossilene etter mange andre grupper både av dyr og planter forsvinner også på denne distinkte grensen. Hendelsen blir også kalt K-T-utryddelsen og er knyttet til K-Pg-grensen (tidligere kjent som KT-grensen) som er et tynt lag med sedimenter funnet både i marine og landlige avsettninger på forskjellige steder på jorden.

Årsak

Kritt-paleogen-utryddelsen er den mest kjente og best daterte av alle masseutryddelser som har funnet sted gjennom tidene. Den dramatiske grensen mellom Mesozoicums distinkte fauna med dinosaurer, flyveøgler og store havkrypdyr og tiden etter, har vært kjent siden begynnelsen av geologisk kartlegging, hvor denne grensen danner skillet mellom den «sekundære» og «tertiære» periode (heholdsvis mesozoicum og tertiær). Årsaken til denne endringe var imidlertid ikke kjent før 1980, og var før det gjenstand for mange spekulasjoner. Først med Walter Alvarez' arbeid med utdøen av ammonitter på 1970-tallet av det ble klart hvor skarp denne grensen faktisk var.
Det første forklaringen som baserte seg på funn som ikke var knyttet opp til fauna var «meteoritthypotesen» fremmet av Luis Alvarez og et team av fysikkere, som pekte på et distinkt lag med høyt innhold av iridium som en indikasjon på at en stor meteoritt hadde slått ned og påvirket hele økosystemet. Andre hypiteser, slik som vulkanisme, basert på forekonsten av store basaltlag i India er også blitt fremmet, men i dag heller de fleste til Alvarez' teori eller en kombinasjon av de to.

Navn

K er forkortelsen for den geologiske æraen kritt, Pg for paleogen. T ble tidligere brukt om tertiær, et historisk uttryk for perioden som i dag er dekket av paleogen og neogen. Hendelsen markerer slutten på mesozoikum og begynnelsen på kenozoikum. International Commission on Stratigraphy oppfordrer til å unngå bruk av uttrykket «tertiær», så K-T-utryddelsen blir derfor av mange forskere i dag kalt Kritt-paleogen-utryddelsen (eller K-Pg).
Nei Lingding Dao

Nei Lingding-øya (kinesisk: 内伶仃岛, pinyin: Nei Lingding Dao）er en øy i Perleflodens delta i den kinesiske provinsen Guangdong. Selv om den ligger nærmere østsiden, det vil si nær Hongkong og Shenzhen, er den administrativt del av byprefekturet Zhuhai, som ellers ligger til vest.

Historie

Da den portugisiske oppdagelsesreisende Jorge Álvares gikk i land på Nei Lingding-øya (kjent i tidlige europeiske kilder som Lintinøya) i mai 1513, var det første gang et skip som førte europeisk flagg ankom KIna.
Tidlig på 1800-tallet var Nei Lingding (Lintin) kjent som «ytre oppankringssted» for europeiske skip som ville handle i byen Guangzhou (Kanton). De måtte stanse ved øya så de kinesiske tollere stasjonert på øya kunne inspisere og måle lasten og innkreve toll. Da Kina i 1821 forbød import av opium, ble Lintin til base for smuglere; gamle skip ankret opp ved øya og tjente som mellomlagre og depoter hvorfra opiumet kunne omlastes til småbåtert for så å bli smuglet inn til Guangzhou eller andre havner. Fra 1830-årene og inntil Hongkong ble erobret i 1840-årene var Lintin viktigste base for de britiske handelsfolkene i området.

Naturreservat

I 1984 ble en del av øya til et naturreservat som dekker 7,8 km², med 4,5 km² fast land og 3,0 km² mangroveskog. Det skal beskytte rundt 300 rhesusmakaker og andre dyr, som skjelldyr og pytonslanger.
Tölöviken

Tölöviken (finsk Töölönlahti) er en havbukt og et parkområde i bydelen Tölö i det sentrale Helsingfors. Bukten har utløp mot øst, og avgrenses i vest av Mannerheimvägen og i sør av byens inner city, med bl.a. Helsingfors jernbanestasjon.
Rundt viken finnes blant annet Finlands nasjonalopera, Finlandiahuset, bymuseet i Villa Hagasund og Fågelsången gamle villaområde. Parkområdet består av Hagasundsparken, Tölöviksparken, Hesperiaparken og Vinterträdgården.

Historie

Tölöviken var tidligere del av et sammenhengende sund, som skilte byens sentrale områder, tilsvarende den nåværende bydelen Kronohagen, fra fastlandet. Da byen i 1640 flyttet til Estnäs i Kronohagen hadde sundet på det nærmeste blitt til sump og fastland. Så sent som på 1800-tallet fantes imidlertid en lang smal vik, Gloviken, som løp sørover fra Tölöviken og inn i Helsingfors' nåværende sentrum. Bydelen Gloet har sitt navn etter Gloviken.
På 1800-tallet vokste byen på en måte som påvirket områdene rundt Tölöviken. Den grunne, og stinkende, Gloviken ble fylt igjen, og ble tatt i bruk som byggegrunn. På 1860-tallet ble Tölöviken skilt fra Djurgårdsviken (nr 2 på kartet til høyre) når jernbanen ble bygget på en utfylling, og en del av den södra Tölöviken ble jernbanestasjon.
En liten bruåpning ble laget i banefyllingen, og bidro til vanngjennomstrømning. På 1870-tallet ble Tölösjön fylt igjen, noe som førte til at Tölöbäcken, som hadde utløp i viken, tørket inn. Tölöviken var overgjødslet og eutrof allerede på 1700-tallet på grunn av den beskjedne vannsirkulasjonen. I 2005 tok man i bruk en gammel avløpstunnel for å pumpe inn vann fra Hummelviken i vest, inn til Tölöviken for å forbedre vannkvaliteten og øke sirkulasjonen.
Zorilispe

Utseende

Nokså små, tynne, lysbrune trebukker. Antennene er tynne og litt kortere enn kroppen. Pronotum er sylindrisk, omtren så lagt som bredt. Dekkvingene er parallellsidige.

Utbredelse

Slekten er utbredt i Sørøst-Asia, men det er også én art i Afrika og én i Australia.
Thyssen Henschel Transportpanzer I

Thyssen Henschel Transportpanzer I eller Fuchs er et tysk sekshjulsdrevet amfibisk pansret personellkjøretøy. Det ble utviklet av Daimler-Benz og bygget av Thyssen-Henschel for den tyske hæren sent på 1970-tallet. Etter planen skal de fra 2007 erstattes av Boxer MRAV.
Naten

Naten er en innsjø som ligger ved Stjärnhov i Gnesta kommune i landskapet Södermanland, Sverige.
Natens hovedtilløp er Nässelstaån, som forbinder Naten med den oppstrøms beliggende innsjøen Kyrksjön. Her ligger restene etter en gammel kvern, Nässelstakvarnen, som var i drift fra 1600-tallet og fram til 1973, i naturskjønne omgivelser.
Natens utløp går via Natenån til Båven.

Andre severdigheter

Ved Naten ligger Stjärnhovs säteri. I nærheten finnes det også en gammel borg fra fortidshistorisk tid. Fra borgen har man bra utsikt ut over Naten.
El Pinar (Uruguay)

Historie

El Pinar ble grunnlagt i 1950 av Guillermo Pérez Butler.
Lebiinae

Utseende

Slanke, ofte brunlige løpebiller. De fleste av artene har en ganske spinkel kroppsbygning med lange bein, pronotum er ofte lengre enn bredt. Kropsformen er gjerne litt flat. Mesteparten er små til middelsstore løpebiller, men gruppen omfatter også de største (i alle fall lengste) av løpebillene i slekten Mormolyce, som kan bli opptil 10 centimeter lange.

Levevis

Denne gruppen inneholder mange arter som lever i trær, der de gjerne løper rundt på barken.
Juye

Juye (kinesisk: 巨野县; pinyin: Jùyě Xiàn) er et fylke i provinsen Shandong i Folkerepublikken Kina. Det ligger i byprefekturet Heze.
Befolkningen var i 1999 på:889.356.

Historie

Det var i dette fylket at den såkalte Juye-hendelsen fant sted den 1. november 1897 og som Tyskland utnyttet til å skaffe seg fotfeste i Qingdao i Shandong. De to tyske misjonærer Richard Henle og Franz Xaver Nies ble drept, og dermed inntok tyskerne en by og en bukt øst i provinsen den 14. november, og påtvang kineserne en traktat som også gav dem en leasingavtale for områdene rundt byen Qingdao og Jiaozhoubukta.
Fra 1949 til 1952 var det som da var prefekturet Huxi (bestående Juye noen andre administrative enheter på fylkesnivå) understilt den kortlivede provinsen Pingyuan. 
I april 1953 prefekturet Huxi oppløst og delene fordelt på andre jurisdiksjoner. Det var da Juye ble understilt det som nå er byprefekturet Heze.

Samferdsel

Kinas riksvei 327 løper gjennom området. Den fører Heze i Shandong til Lianyungang i  Jiangsu.
Ikeya–Seki

Ikeya–Seki, formelt betegnet C/1965 S1, 1965 VIII og 1965f, var en langperiodisk komet som ble oppdaget uavhengig av Kaoru Ikeya og Tsutomu Seki den 18. september 1965. De første beregningene av dens bane antydet at den ville passere bare 450 000 km over solens overflate den 21. oktober og bli svært lys.
Da den nærmet seg sitt perihelium var den klart synlig på dagtid på himmelen. I Japan skinte den i tilsynelatende størrelsesklasse 10, og var en av de lysest kometene som var sett de siste tusen år.
Kometen brøt opp i tre deler før en nådde sitt perihelium. De tre delene fortsatte i nesten identiske baner. Ikeya-Seki tilhørte Kreutz-gruppen, som trolig er fragmenter av en stor komet som brøt i stykker i år 1106.
Språkgruppe

Norsk språk som eksempel

Norsk kan sammen med blant annet dansk og svensk grupperes som nordgermansk språk. Denne språkgruppen inngår så med bl.a. vestgermanske språk i en større språkgruppe, nemlig germanske språk. Germanske språk kan i sin tur, sammen med f.eks. romanske og slaviske språk, sammenfattes som indoeuropeiske språk. Den sistnevnte språkgruppen betegnes som språkfamilie.
Mellom disse språkgruppene kan det teoretisk finnes flere grupperinger, men ikke alle av disse er generelt anerkjent. Et eksempel er vestnordiske språk som en «fininndeling» innen de nordgermanske språkene. Innen de indoeuropeiske språkene diskuteres det både keltiske og slaviske språk som de germanske språkenes nærmeste slektning.

Måter å gruppere språk på

Den omtale måten å gruppere språk på, som bygger på at språkene har delt et felles urspråk, kalles genetisk klassifikasjon av språk. Det fins andre måter å klassifisere språk på, som språkgeografisk og typologisk. Her tar man utgangspunkt i likheter som ikke skyldes den felles avstamningen fra et gitt urspråk.
Begrepet språkgruppe er imidlertid gjerne forbeholdt de genetisk klassifiserte gruppene av språk.
Carte de visite

Cartes de visite er små fotografier som ble patentert av den franske fotografen André Adolphe Eugène Disdéri i 1854. Kortene ble brukt som visittkort og/eller byttet med slekt og venner og samlet i album.
Et carte de visite ble levert i standardformat og besto av et tynt fotografi montert på et tykkere papir. Dimensjonene på fotografiet var 5,4 x 8,9 cm (2,125 × 3,5"), som var montert på et stykke papp som var 6,4 x 10,4 cm (2,5 x 4"). Disdéri hadde også patentert en fremgangsmåte for å ta åtte separate negativer på en enkelt plate, noe som reduserte produksjonskostnadene.
Fotografier av kjente personer ble solgt av fotografer og papirhandlere og ble til samleobjekter. Moten med cartes de visite spredde seg over hele Europa og til USA.
I begynnelsen av 1870-årene kom det såkalte kabinettkortet - Cabinet Card - i bruk. Det var noe større og montert på kartong i størrelsen 11,4 x 16,5 cm (4,5 x 6,5").
Friidrett under samveldelekene 1998

Friidrett under de britiske samveldeleker 1998. Friidrett var en av flere sporter under de sekstende samveldelekene som ble arrangert i Kuala Lumpur i Malaysia i perioden 11. til 21. september 1998. Det var sekstende gangen som friidrett var med på programmet i Samveldelekene. I lekene i 1998 ble det konkurrert i 46 øvelser, tjuefire for menn og tjueto for kvinner. Australia ble beste nasjon med tretten gullmedaljer foran England med ti.
Statsborgeren

Statsborgeren. En tidende for Norges vel var et norsk tidsskrift som ble opprettet i 1831 av Peder Soelvold. Bladet kom ut med uregelmessige mellomrom, og var et radikalt-demokratisk opposisjonblad, som særlig angrep embetsmannsklassens maktstilling. Soelvold var redaktør frem til 1835, da han ble dømt for noen skandaløse artikler. Redaksjonen ble da overtatt av Henrik Wergeland, som tidligere hadde vært en av bidragsyterne, og som fortsatte som redaktør til 1837 da tidsskriftet gikk inn. Boktrykker Johan Jørgen Krohn var utgiver av tidsskriftet, og ifølge Munthe den som sørget for å bytte ut Soelvold med Wergeland.
Wildenvey i ord og toner

Wildenvey i ord og toner er et musikkalbum med Liv Dommersnes, Karin Krog og John Surman, utgitt i 2007.
Big Brown kullkraftverk

Big Brown kullkraftverk er et kullkraftverk ved Fairfield i delstaten Texas i det sørlige USA. Det har en installert produksjonskapasitet på 1 187 MW fordelt på to blokekr bygget ut fra 1970 til 1972.
Brenselkilden er (sub-)bitumenøst kull, herunder lignitt. Operatør er Luminant Co. Utslippene av CO2 i 2006 var totalt 10.942.645 tonn.
Schwaige

En Schwaige (tysk, uttales «sjvaige»; også Schwaighof eller Schweighof, der Hof betyr «gård») var en fjellbondegård som var spesialisert på melkeproduksjon og ble grunnlagt i løpet av middelalderens kolonialisering av Øst-Alpene. Grunneieren, som var klostre eller fyrster, leide bort landet til en bonde, som vanligvis kunne gi gården (men også avhengighetsforholdet til grunneieren) i arv til sine barn. Schwaiger ble anlagt i høyderegionen over de bestående permanente bosetningene (dvs. i seterregionen) for å oppnå en bedre utnyttelse av disse områdene. Bøndene som leide schwaigene fikk ofte innrømmet privileger (bl.a. skattereduksjoner), men måtte avlevere en kontraktsfestet mengde ost eller andre produkter til grunnereien. I løpet av det 11. og 12. århundre ble det anlagt noen tusen schwaiger i dagens Sveits, Østerrike, Syd-Tirol og Bayern.
Schwaiger drev bare med fehold, dvs. enten kyr eller melkesau, siden de lå over høydegrensen for kornavl. Med begynnelsen av den lille istiden måtte de fleste schwaiger gis opp og ble enten fraflyttet eller omvandlet til setre for lavereliggende gårder/kommuner.
Millersville University

Millersville University er et delstatseid universitet i Millersville i delstaten Pennsylvania, USA. Det ble grunnlagt i 1855 som Lancaster County Normal School. I 1927 ble Millersville et delstatlig lærercollege.
Ved Miami var det 8 194 studenter og 433 vitenskapelig ansatte i 2006, og skolepengene var samme år i alt USD 6 398 for lokale studenter folkeregistrert i delstaten Pennsylvania.
Studiene gis opp til mastergradsnivå. Det drives hovedsakelig lærerutdanning med sterkt fokus på naturvitenskapelige fag, men også utdanning av sykepleiere.
Trebinje

Trebinje (serbisk: Требиње) er en by og kommune ved elven Trebišnjica i landskapet Hercegovina helt sør i Bosnia-Hercegovina. Den tilhører entiteten (delstaten) Republika Srpska. Folketallet var for 2012 anslått til 26 781.
Trebinje ligger et stykke inne i landet, adskilt fra Adriaterhavet av kroatisk territorium. Byen ligger 28 km fra Dubrovnik i Kroatia. Den har en gamleby fra 1700-tallet som stort sett slapp unna store skader i krigen i Bosnia-Hercegovina.
Trebišnjica er oppdemmet ved byen for kraftproduksjon i Trebinje vannkraftverk.
Verdensutstilling

Verdensutstilling, også kalt expo, er fellesbetegnelsen på større internasjonale utstillinger som er holdt forskjellige steder i verden siden det 19. århundre. Det offisielle organet for godkjenning av verdensutstillinger er Bureau international des expositions (BIE).
BIE-godkjente utstillinger deles i ulike typer; universelle, internasjonale eller spesialiserte. Utstillingene varer vanligvis mellom tre og seks måneder. 
Det er planer om å holde verdensutstillingen 2017 i Stavanger.